**วิธีง่ายๆ ในการเคาะตัมอัลกุรอานในเดือนเราะมะฎอน**

أسهل طريقة لختم القرآن في شهر رمضان

< تايلاندية >



**แวมูฮัมหมัดซาบรี แวยะโก๊ะ**

محمد صبري يعقوب

🙠🙣

ผู้ตรวจทาน: ทีมงานภาษาไทยเว็บอิสลามเฮ้าส์

**مراجعة: فريق اللغة التايلاندية بموقع دار الإسلام**

**วิธีง่ายๆ ในการเคาะตัมอัลกุรอานในเดือนเราะมะฎอน**



การสรรเสริญทั้งหลายเป็นสิทธิของอัลลอฮฺ ขอการสดุดีแห่งอัลลอฮฺและความสันติสุขปลอดภัยจงมีแด่ผู้เป็นศาสนทูตที่ประเสริฐที่สุดและเป็นผู้นำของเรานั่นคือท่านนบีมุฮัมมัด และบรรดาเครือญาติตลอดจนบรรดาเศาะหาบะฮฺของท่านทุกคน

เราะมะฎอน คือโอกาสที่ดีสำหรับผู้ศรัทธาที่จะคืนดีกับอัลกุรอาน ด้วยการอ่าน ตะดับบุร และศึกษาความหมาย รวมทั้งการนำมันมาใช้ในชีวิตประจำวัน เพราะหากไม่ใช่เดือนนี้แล้วก็คงเป็นเรื่องที่ไม่ใช่ง่ายอย่างแน่นอน ดังนั้น เรามาคืนดีกับอัลกุรอานกันเถิด

**ความสำคัญของการอ่านอัลกุรอาน**

อัลลอฮฺได้สั่งใช้ให้บรรดาผู้ศรัทธาอ่านและปฏิบัติตามคำสอนของอัลกุรอาน พร้อมทั้งให้ตะดับบุรเนื้อหา**ง**ที่มีอยู่ในอัลกุรอาน ดังที่พระองค์ตรัสว่า

﴿ إِنَّ ٱلَّذِينَ يَتۡلُونَ كِتَٰبَ ٱللَّهِ وَأَقَامُواْ ٱلصَّلَوٰةَ وَأَنفَقُواْ مِمَّا رَزَقۡنَٰهُمۡ سِرّٗا وَعَلَانِيَةٗ يَرۡجُونَ تِجَٰرَةٗ لَّن تَبُورَ ٢٩ لِيُوَفِّيَهُمۡ أُجُورَهُمۡ وَيَزِيدَهُم مِّن فَضۡلِهِۦٓۚ إِنَّهُۥ غَفُورٞ شَكُورٞ ٣٠ ﴾ [فاطر: ٢٩، ٣٠]

ความว่า **“แท้จริง บรรดาผู้อ่านคัมภีร์ของอัลลอฮฺ และดำรงการละหมาด และบริจาคสิ่งที่เราได้ให้เป็นปัจจัยยังชีพแก่พวกเขา ทั้งโดยซ่อนเร้นและเปิดเผย เพื่อหวังการค้าที่ไม่ซบเซา (หมายถึงผลบุญในอาคิเราะฮฺ) เพื่อพระองค์จะทรงตอบแทนรางวัลของพวกเขาให้แก่พวกเขาอย่างครบถ้วนและจะทรงเพิ่มความโปรดปรานของพระองค์ให้แก่พวกเขา แท้จริง พระองค์นั้นเป็นผู้ทรงอภัย ผู้ทรงชื่นชม (เพราะการภักดีของพวกเขา**)” (สูเราะฮฺ ฟาฏิรฺ : 29-30)

และอัลลอฮฺ ตะอาลา ได้ดำรัสว่า

﴿ إِنَّا جَعَلۡنَٰهُ قُرۡءَٰنًا عَرَبِيّٗا لَّعَلَّكُمۡ تَعۡقِلُونَ ٣ وَإِنَّهُۥ فِيٓ أُمِّ ٱلۡكِتَٰبِ لَدَيۡنَا لَعَلِيٌّ حَكِيمٌ ٤ ﴾ [الزخرف: ٣، ٤]

ความว่า **“แท้จริงเราได้ทำให้คัมภีร์เป็นกุรอานภาษาอาหรับ เพื่อพวกเจ้าจะได้ใช้สติปัญญา และแท้จริงอัลกุรอานซึ่งอยู่ในแม่บทแห่งคัมภีร์ ณ ที่เรานั้นคือสิ่งที่สูงส่ง พรั่งพร้อมด้วยปรัชญา”** (สูเราะฮฺ อัซ-ซุครุฟ : 3-4)

ส่วนความดีงามที่ผู้อ่านอัลกุรอานจะได้รับนั้น ท่านนบี ศ็อลลัลลอฮุอะลัยฮิวะสัลลัม ได้กล่าวว่า

«مَنْ قَرَأَ حَرْفًا مِنْ كِتَابِ اللَّهِ فَلَهُ بِهِ حَسَنَةٌ، وَالْحَسَنَةُ بِعَشْرِ أَمْثَالِهَا، لاَ أَقُولُ الم حَرْفٌ، وَلَكِنْ أَلِفٌ حَرْفٌ، وَلاَمٌ حَرْفٌ، وَمِيمٌ حَرْفٌ»

ความว่า **“ผู้ใดที่อ่านอัลกุรอานหนึ่งตัวอักษรเขาจะได้รับหนึ่งความดีงาม โดยหนึ่งความดีงามนั้นจะเพิ่มทวีคูณเป็นสิบเท่า ฉันไม่ได้บอกว่า อลิฟ ลาม มีม เป็นหนึ่งอักษร แต่อลิฟ เป็นหนึ่งอักษร ลาม เป็นหนึ่งอักษร มีม ก็เป็นอีกหนึ่งอักษร”** (บันทึกโดย อัต-ติรมิซี : 2910 ท่านได้กล่าวว่า เป็นหะดีษหะสัน เศาะฮีหฺ เฆาะรีบ)

ท่านเราะสูลุลลอฮฺ ศ็อลลัลลอฮุอะลัยฮิวะสัลลัม ได้กล่าวอีกว่า

«المَاهِرُ بِالقُرْآنِ مَعَ السَّفَرَةِ الكِـَرامِ البَرَرَةِ، وَالَّذِي يَـقْرَأُ القُرْآنَ وَيَتَتَعْتَعُ فِيهِ، وَهُوَ عَلَيهِ شَاقٌّ، لَـهُ أَجْرَانِ». متفق عليه.

ความว่า **“ผู้ที่ชำนาญในการอ่านอัลกุรอานนั้นจะอยู่ร่วมกับมลาอิกะฮฺผู้จดบันทึกอีกทั้งมีเกียรติ และผู้ที่อ่านอัลกุรอานอย่างตะกุกตะกัก (ไม่คล่อง) แต่เขาก็พยามยามอ่าน เขาจะได้สองผลบุญ”** (บันทึกโดย อัล-บุคอรี : 4937 , มุสลิม : 798)

อัลกุรอานจะให้ความช่วยเหลือต่อผู้ที่อ่าน และจะยกระดับชั้นสวรรค์แก่เขา ตามที่เขาได้อ่าน ดังกล่าวนี้ท่านเราะสูลุลลอฮฺ ศ็อลลัลลอฮุ อะลัยฮิวะสัลลัม ได้กล่าวว่า

«اقْرَؤُوا القُرْآنَ، فَإنَّهُ يِأتِي يَوْمَ القِيَامَةِ شَفِيعاً لأَصْحَابِـهِ»

ความว่า **“พวกท่านทั้งหลายจงอ่านอัลกุรอาน เพราะอัลกุรอานนั้นจะมาให้ความช่วยเหลือต่อสหายของมันในวันกิยามะฮฺ”** (บันทึกโดยมุสลิม : 804)

ท่านเราะสูลุลลอฮฺ ศ็อลลัลลอฮุ อะลัยฮิวะสัลลัม ได้กล่าวอีกว่า

«يُـقَالُ لِصَاحِبِ القُرآنِ اقْرَأ وَارْتَقِ وَرَتِّلْ كَمَا كُنْتَ تُرَتِّلُ فِي الدُّنْيَا، فَإنَّ مَنْزِلَكَ عِنْدَ آخِرِ آيَةٍ تَقْرَؤُهَا». أخرجه أبو داود والترمذي.

ความว่า **“(ในวันอาคิเราะฮฺ)จะถูกกล่าวแก่ผู้ที่อ่านอัลกุรอานว่า จงอ่านและจงเลื่อนขึ้นตามระดับขั้น (ในสวรรค์) และจงอ่านอย่างชัดถ้อยชัดคำ ดังที่ท่านเคยอ่านในโลกดุนยามาก่อน เพราะชั้นสวรรค์ที่เจ้าจะได้รับคืออายะฮฺสุดท้ายที่ท่านได้อ่านอัลกุรอานจบ”** (บันทึกโดยอัต-ติรมิซี หมายเลขหะดีษ 2914 ท่านได้กล่าวว่าเป็นหะดีษ หะสัน เศาะฮีหฺ)

**ปัจจัยที่ช่วยให้สามารถเคาะตัมอัลกุรอานในเดือนเราะมะฎอนได้อย่างง่ายดาย**

1. ฝึกอ่านอัลกุรอานให้มีความคล่องแคล่วก่อนที่เดือนเราะมะฎอนจะมาถึง เพราะถ้าท่านใช้เวลาในเดือนเราะมะฎอนเพื่อการฝึกอ่านแล้ว ท่านจะเสียโอกาสในการเคาะตัมอัลกุรอานอย่างแน่นอน
2. เรียนรู้เทคนิคการจัดสรรเวลาอ่านอัลกุรอานในแต่ละวัน โดยแน่นอนว่าการไม่มีเทคนิคในการทำสิ่งหนึ่งย่อมทำให้เกิดอุปสรรคในการบรรลุสิ่งนั้น การอ่านอัลกุรอานก็เช่นกัน ถ้าท่านไม่เรียนรู้เทคนิคการจัดสรรเวลาท่านอาจจะประสบกับความยากลำบากในการบรรลุเป้าหมายที่ท่านได้วางไว้ หรือบางทีท่านอาจจะพลาดไปเลยก็ว่าได้
3. พกพาอัลกุรอานอยู่กับตัวเสมอหรือดาวน์โหลดแอพอัลกุรอานลงในมือถือ ซึ่งการเตรียมพร้อมเช่นนี้จะทำให้สามารถอ่านอัลกุรอาน ณ ที่ใดก็ตามที่ท่านอยู่ (ยกเว้นสถานที่ที่ศาสนาไม่อนุญาตให้นำอัลกุรอานเข้าไปหรืออ่านในนั้น) ไม่ว่าท่านกำลังจอดรถรอไฟแดงหรือกำลังรอรถโดยสาร ช่วงที่ท่านว่างจากการทำงานหรือช่วงที่พักระหว่างคาบเรียน เป็นต้น
4. สร้างบรรยากาศของการอัลกุรอานในเดือนนี้ ไม่ว่าจะเป็นการกระตุ้นคนในครอบครัว เพื่อนฝูง เพื่อนร่วมงาน หรือเพื่อนร่วมห้อง หรืออาจจะชวนคนในครอบครัวหรือเพื่อนที่สนิทมาร่วมแข่งกันอ่านว่าในเดือนเราะมะฎอนนี้ใครอ่านได้มากที่สุด ทั้งนี้เพื่อเป็นสร้างความกระตือรือร้นให้แก่เราและคนที่มาร่วมแข่ง ซึ่งศาสนาก็ส่งเสริมให้เราแข่งขันในการทำความดีอยู่แล้ว แต่ที่สำคัญคืออย่าให้การแข่งครั้งนี้เป็นการโอ้อวดซึ่งกันและกัน เพราะไม่เช่นนั้นแล้วผลบุญที่เราได้อ่านไปก็จะสูญสิ้นโดยทันที

**สาเหตุที่ทำให้ไม่สามารถเคาะตัมอัลกุรอานในเดือนเราะมะฎอนได้**

1. คนโดยส่วนใหญ่ ตลอดช่วงเวลาทั้งปีที่ผ่านมามักจะไม่ค่อยอ่านอัลกุรอานเว้นแต่เพียงเล็กน้อยเท่านั้น แต่พอถึงช่วงเวลาของเดือนเราะมะฎอนเขากลับมีความมุ่งมั่นในการอ่านในช่วงวันแรกๆ ซึ่งบางคนอ่านได้ 1 ยุซหรือ 2 ยุซแบบรวดเดียว แต่ด้วยกับการที่เขาไม่มีความมักคุ้นต่อการอ่านอัลกุรอานจำนวนมากๆ เช่นนี้ จึงทำให้เขามีความรู้สึกที่เหนื่อยล้าและยากลำบาก สุดท้ายแล้วก็จะเกิดความเบื่อหน่าย ซึ่งทำให้ในวันถัดๆ ไป ความมุ่งมั่นของเขาในการอ่านก็จะลดน้อยลงเรื่อยๆ ในที่สุดเขาก็ไม่สามารถที่จะเคาะตัมอัลกุรอานในเดือนที่จำเริญนี้ได้ – ขออัลลอฮฺทรงประทานเตาฟีกให้เรามีความมักคุ้นต่อการอ่านอัลกุรอานด้วยเถิด -
2. ไม่จัดสรรตารางเวลาอ่านให้ดี ซึ่งสาเหตุประการหนึ่งที่ทำให้ไม่สามารถเคาะตัมอัลกุรอานได้คือ การที่เราอ่านอย่างสะเปะสะปะ ซึ่งบางทีก็อ่านกลางคืนอย่างเดียว บางทีก็อ่านกลางวัน บางทีก็อ่านช่วงสะหูร และบางทีก็อ่านเพียงช่วงระหว่างอะซานและอิกอมะฮฺ แน่นอนว่าการไม่จัดสรรเวลาอ่านให้ดีนั้นย่อมทำให้เราไม่สามารถที่จะควบคุมการอ่านของเราให้ตรงตามเป้าหมายได้
3. ไม่กำหนดระยะเวลาอ่านเป็นการเฉพาะ ซึ่งใครที่ต้องการเคาะตัมอัลกุรอานหนึ่งครั้งในเดือนที่จำเริญนี้ อย่างน้อยๆ เขาต้องกำหนดเวลาอ่านในแต่ละวันไม่ต่ำกว่าครึ่งชั่วโมง ส่วนคนที่ต้องการเคาะตัมอัลกุรอานมากกว่าหนึ่งครั้ง เขาก็ต้องกำหนดเวลาอ่านให้ชัดเจนโดยยึดตามความสามารถในการอ่านของเขาว่าต่อหนึ่งยุซนั้นต้องใช้ระยะเวลาเท่าใด ทั้งนี้ทั้งนั้นระยะเวลาของแต่ละคนจะไม่เหมือนกัน บางคนใช้เวลาเพียงยี่สิบนาทีต่อหนึ่งยุซ และก็มีบางคนที่ต้องใช้เวลาเป็นชั่วโมงต่อหนึ่งยุซ แต่ส่วนใหญ่แล้วจะใช้เวลาประมาณครึ่งชั่วโมง ดังนั้น ถ้าเราตั้งเป้าหมายจำนวนครั้งในการเคาะตัมอัลกุรอานแล้ว เราก็ต้องมากำหนดให้ชัดเจนว่าเราต้องใช้เวลาทั้งหมดเท่าใด แล้วจัดสรรเวลาในการอ่านให้ดีและมีวินัยในการจัดสรรนั้น
4. ตั้งเป้าหมายจำนวนครั้งในการเคาะตัมอัลกุรอานที่มากจนเกินความสามารถ ซึ่งจะทำให้เกิดความยากลำบากและย่อท้อได้ แต่ที่ดีที่สุดคือให้เราประเมินความสามารถของตัวเราเอง ไม่ว่าจะเป็นเรื่องเวลา ความคล่องในการอ่าน ฯลฯ แล้วตั้งเป้าหมายให้เป็นไปตามความเป็นจริง ซึ่งการตั้งเป้าหมายที่น้อยๆ แต่ทำอย่างสม่ำเสมอย่อมดีกว่าการตั้งเป้าหมายอย่างสวยหรูแต่สุดท้ายก็หยุดระหว่างทาง

และต่อไปนี้คือข้อแนะนำต่างๆ ที่กล่าวถึงวิธีการเคาะตัมอัลกุรอานในเดือนเราะมะฎอน ขออัลลอฮฺทรงประทานเตาฟีกให้เราสามารถเคาะตัมอัลกุรอานในเดือนที่จำเริญนี้ และขอให้การอ่านอัลกุรอานยังประโยชน์ให้แก่เราในการใช้ชีวิตทั้งในโลกนี้และโลกหน้า

**วิธีง่ายๆ ในการเคาะตัมอัลกุรอานในเดือนเราะมะฎอน**

สิ่งที่เราต้องทราบอันดับแรกคือ อัลกุรอานมีประมาณ 600 กว่าหน้า

ถ้าเอา 600 หน้าหารด้วย 30 วัน ก็จะเท่ากับ 20 หน้าต่อวัน

20 หน้าต่อวันหารด้วย 5 เวลาละหมาด (เฉพาะเวลาละหมาดอิชาอ์ ให้ไปอ่านหลังจากละหมาดตะรอวีหฺก็ได้) ก็จะเท่ากับ 4 หน้าต่อ 1 เวลาละหมาด

ดังนั้น เพียงแค่ท่านอ่านอัลกุรอาน 4 หน้าในทุกครั้งก่อนหรือหลังละหมาด (ตามที่ท่านได้จัดสรรเวลา) ท่านก็จะสามารถเคาะตัมอัลกุรอานได้ 1 ครั้งในเดือนเราะมะฎอนนี้

ส่วนคนที่ต้องการเคาะตัมอัลกุรอาน 2 ครั้งใน 1 เดือนก็มีวิธีง่ายๆ ที่จะแนะนำคือ ให้อ่านอัลกุรอานก่อนทุกเวลาละหมาด 4 หน้า และหลังจากทุกเวลาละหมาด 4 หน้า ซึ่งผลที่ได้คือท่านก็จะสามารถเคาะตัมอัลกุรอาน 2 ครั้งในเดือนที่จำเริญนี้ได้

ถ้ามีคนถามว่าในเมื่ออัลกุรอานมีทั้งหมดจำนวน 604 หน้าแล้วจะแบ่งอ่านยังไง วิธีที่ง่ายที่สุดคือให้ท่านอ่านตามที่ได้นำเสนอในข้างต้น ส่วน 4 หน้าสุดท้ายนั้นให้ท่านอ่านในขณะที่จะเคาะตัมอัลกุรอานพร้อมกับขอดุอาอ์ ซึ่ง 4 หน้าสุดท้ายนั้นเริ่มตั้งแต่สูเราะฮฺอัล-อัศริ จนถึงสูเราะฮฺอัน-นาส ซึ่งเป็นที่รู้ดีว่ามันเป็นเพียงสูเราะฮฺสั้นๆ ที่อ่านง่าย ขออัลลอฮฺทรงประทานเตาฟีกแก่เราตามที่พระองค์ทรงรักและพึงพระทัยด้วยเถิด

และนี่คือตัวอย่างตารางการจัดสรรเวลาอ่านอัลกุรอานในเดือนเราะมะฎอน

**การเคาะตัมอัลกุรอานภายใน 3 วัน**

|  |  |  |  |  |  |
| --- | --- | --- | --- | --- | --- |
| วันที่ | หลังศุบุหฺ | ก่อนหรือ  หลังซุฮฺริ | ก่อนหรือหลังอัศริ | ก่อนหรือหลังมัฆริบ | หลังตะรอวีหฺหรือก่อนสะหูร |
| 1 | ยุซที่ 1-2 | ยุซที่ 3-4 | ยุซที่ 5-6 | ยุซที่ 7-8 | ยุซที่ 9-10 |
| 2 | ยุซที่ 11-12 | ยุซที่ 13-14 | ยุซที่ 15-16 | ยุซที่ 17-18 | ยุซที่ 19-20 |
| 3 | ยุซที่ 21-22 | ยุซที่ 23-24 | ยุซที่ 25-26 | ยุซที่ 27-28 | ยุซที่ 29-30 |

**การเคาะตัมอัลกุรอานภายใน 5 วัน**

|  |  |  |  |  |  |
| --- | --- | --- | --- | --- | --- |
| วันที่ | หลังศุบุหฺ | ก่อนหรือ หลังซุฮฺริ | ก่อนหรือหลังอัศริ | ก่อนหรือหลังมัฆริบ | หลังตะรอวีหฺหรือก่อนสะหูร |
| 1 | ยุซที่ 1 | ยุซที่ 2 | ยุซที่ 3-4 | ยุซที่ 5 | ยุซที่ 6 |
| 2 | ยุซที่ 7 | ยุซที่ 8 | ยุซที่ 9-10 | ยุซที่ 11 | ยุซที่ 12 |
| 3 | ยุซที่ 13 | ยุซที่ 14 | ยุซที่ 15-16 | ยุซที่ 17 | ยุซที่ 18 |
| 4 | ยุซที่ 19 | ยุซที่ 20 | ยุซที่ 21-22 | ยุซที่ 23 | ยุซที่ 24 |
| 5 | ยุซที่ 25 | ยุซที่ 26 | ยุซที่ 27-28 | ยุซที่ 29 | ยุซที่ 30 |

**การเคาะตัมอัลกุรอานภายใน 7 วัน**

|  |  |  |  |  |  |
| --- | --- | --- | --- | --- | --- |
| วันที่ | หลังศุบุหฺ | ก่อนหรือ หลังซุฮฺริ | ก่อนหรือหลังอัศริ | ก่อนหรือหลังมัฆริบ | หลังตะรอวีหฺหรือก่อนสะหูร |
| 1 | อัล-ฟาติหะฮฺ ถึงอัล-บะเกาะเราะฮฺ 1-141 | อัล-บะเกาะเราะฮฺ 142-252 | อัล-บะเกาะเราะฮฺ 252-286 ถึงอาลิอิมรอน 1-91 | อาลิอิมรอน 92-200 ถึงอัน-นิสาอ์ 1-23 | อัน-นิสาอ์ 24-176 |
| 2 | อัล-มาอิดะฮฺ 1-105 | อัล-มาอิดะฮฺ 106-120 ถึงอัล-อันอาม 1-134 | อัล-อันอาม 135-165 ถึงอัล-อะอฺรอฟ 1-131 | อัล-อะอฺรอฟ 132-206 ถึงอัล-อันฟาล 1-70 | อัล-อันฟาล 71-75 ถึงอัต-เตาบะฮฺ 1-129 |
| 3 | ยูนุส | ฮูด | ยูสุฟ ถึง อัร-เราะอฺด์ 1-13 | อัร-เราะอฺดุ 14-43 ถึง อิบรอฮีม และ อัล-หิจญรฺ 1-77 | อัล-หิจญรฺ 78-99 ถึง อัน-นะหฺล์ |
| 4 | อัล-อิสรออ์ ถึง อัล-กะฮฺฟิ 1-41 | อัล-กะฮฺฟิ 42-110 ถึงมัรยม และฏอฮา 1-54 | ฏอฮา 55-135 ถึงอัล-อัมบิยาอ์ 1-100 | อัล-อัมบิยาอ์ 101-112 ถึงอัล-หัจญฺ และอัล-มุอ์มินูน 1-74 | อัล-มุอ์มินูน 75-118 ถึงอัน-นูร และอัล-ฟุรกอน |
| 5 | อัช-ชุอะรออ์ ถึง อัน-นัมล์ 1-55 | อัน-นัมล์ 56-93 ถึง อัล-เกาะศ็อศ และอัล-อันกะบูต 1-7 | อัล-อันกะบูต 8-69 ถึง อัร-รูมและลุกมาน 1-21 | ลุกมาน 22-34 ถึงอัส-สะญะดะฮฺและอัล-อะหฺซาบ 1-59 | อัล-อะหฺซาบ 60-73 ถึงสะบะอ์, ฟาฏิร และยาสีน |
| 6 | อัศ-ศ็อฟฟาต ถึงศ็อด และอัซ-ซุมัร 1-7 | อัซ-ซุมัร 8-75 ถึงฆอฟิร 1-52 | ฆอฟิร 53-85 ถึงฟุศศิลัต และอัช-ชูรอ 1-26 | อัช-ชูรอ 27-53 ถึงอัซ-ซุครุฟ, อัด-ดุคอน และอัล-ญาษิยะฮฺ | อัล-อะหฺกอฟ, มุฮัมมัด, อัล-ฟัตห์ และอัล-หุญุรอต |
| 7 | ตั้งแต่ก็อฟถึงอัร-เราะหฺมาน | ตั้งแต่อัล-วากิอะฮฺถึงอัล-มุมตะหะนะฮฺ | ตั้งแต่อัศ-ศ็อฟ ถึงอัล-เกาะลัม | ตั้งแต่อัล-หากเกาะฮฺ ถึงอัล-มุรสะลาต | ตั้งแต่อัน-นะบะอ์ถึงอัน-นาส |

**การเคาะตัมอัลกุรอานภายใน 10 วัน**

|  |  |  |  |  |  |
| --- | --- | --- | --- | --- | --- |
| วันที่ | หลังศุบุหฺ | ก่อนหรือ หลังซุฮฺริ | ก่อนหรือหลังอัศริ | ก่อนหรือหลังมัฆริบ | หลังตะรอวีหฺหรือก่อนสะหูร |
| 1 | ครึ่งยุซที่ 1 | ครึ่งยุซที่ 1 | ยุซที่ 2 | ครึ่งยุซที่ 3 | ครึ่งยุซที่ 3 |
| 2 | ครึ่งยุซที่ 4 | ครึ่งยุซที่ 4 | ยุซที่ 5 | ครึ่งยุซที่ 6 | ครึ่งยุซที่ 6 |
| 3 | ครึ่งยุซที่ 7 | ครึ่งยุซที่ 7 | ยุซที่ 8 | ครึ่งยุซที่ 9 | ครึ่งยุซที่ 9 |
| 4 | ครึ่งยุซที่ 10 | ครึ่งยุซที่ 10 | ยุซที่ 11 | ครึ่งยุซที่ 12 | ครึ่งยุซที่ 12 |
| 5 | ครึ่งยุซที่ 13 | ครึ่งยุซที่ 13 | ยุซที่ 14 | ครึ่งยุซที่ 15 | ครึ่งยุซที่ 15 |
| 6 | ครึ่งยุซที่ 16 | ครึ่งยุซที่ 16 | ยุซที่ 17 | ครึ่งยุซที่ 18 | ครึ่งยุซที่ 18 |
| 7 | ครึ่งยุซที่ 19 | ครึ่งยุซที่ 19 | ยุซที่ 20 | ครึ่งยุซที่ 21 | ครึ่งยุซที่ 21 |
| 8 | ครึ่งยุซที่ 22 | ครึ่งยุซที่ 22 | ยุซที่ 23 | ครึ่งยุซที่ 24 | ครึ่งยุซที่ 24 |
| 9 | ครึ่งยุซที่ 25 | ครึ่งยุซที่ 25 | ยุซที่ 26 | ครึ่งยุซที่ 27 | ครึ่งยุซที่ 27 |
| 10 | ครึ่งยุซที่ 28 | ครึ่งยุซที่ 28 | ยุซที่ 29 | ครึ่งยุซที่ 30 | ครึ่งยุซที่ 30 |

**การเคาะตัมอัลกุรอาน 1 ครั้งในเดือนเราะมะฎอนพร้อมกับศึกษาความหมาย**

คงจะไม่มีอะไรดีไปกว่าการที่เราได้อ่านดำรัสของอัลลอฮฺแล้วเข้าใจในเนื้อหาที่พระองค์ได้ประทานลงมาไปด้วย แต่การที่จะสามารถอ่านอัลกุรอานพร้อมศึกษาความหมายของมันนั้น ก็คงไม่ใช่เรื่องง่ายที่ใครๆ ก็ทำได้ แต่การจัดสรรเวลาและหาหนังสือที่เหมาะสมย่อมเป็นตัวช่วยสำคัญที่จะทำให้บรรลุเป้าหมายที่ได้วางไว้

ก่อนหน้านี้เรารู้แล้วว่า อัลกุรอานมีประมาณ 600 กว่าหน้า ถ้าเอา 600 หน้าหารด้วย 30 วัน ก็จะเท่ากับ 20 หน้าต่อวัน ก็จะเท่ากับ 4 หน้าต่อ 1 เวลาละหมาด ซึ่งถ้าเราต้องใช้เวลาอ่านอัลกุรอานในแต่ละหน้า 2 นาที ก็แสดงว่าเราต้องใช้เวลาประมาณ 8 นาที แต่ไม่ใช่เพียงแค่เท่านี้ เพราะเราะต้องใช้เวลาในการศึกษาความหมายของมันอีก ซึ่งถ้าเป็นหนังสือที่มีการแปลความหมายสั้นๆ อย่างเช่น หนังสือแปลความหมายอัลกุรอาน ของสมาคมนักเรียนเก่าอาหรับ เราก็จะต้องใช้เวลาทั้งการอ่านและศึกษาความหมายประมาณ 20-30 นาที ทั้งนี้ทั้งนั้นขึ้นอยู่กับหนังสือที่เราเลือกมาศึกษา ซึ่งหนังสือที่จะขอแนะนำ ถ้าเป็นภาษาไทยไม่ค่อยมีตัวเลือกมากนัก ที่มีอยู่ก็อย่างเช่น “หนังสือแปลความหมายอัลกุรอาน โดยสมาคมนักเรียนเก่าอาหรับ, ตัฟฮีมุลกุรอาน โดยอบุลอะลา อัล-เมาดูดี” เป็นต้น แต่ถ้าเป็นภาษาอาหรับก็มีหนังสือ “อัล-มิศบาหุลมุนีร โดยท่านอิบนุกะษีร, อัยสัร อัต-ตะฟาสีร โดยชัยคฺอบูบักรฺ อัล-ญะซาอิรี, ตัฟสีรอัล-มุยัสสัร โดยคณะอุละมาอ์” เป็นต้น

และนี่คือตัวอย่างตารางเวลาอ่านอัลกุรอานพร้อมกับศึกษาความหมาย

|  |  |  |  |  |  |
| --- | --- | --- | --- | --- | --- |
| วันที่ | หลังศุบุหฺ | ก่อนหรือ หลังซุฮฺริ | ก่อนหรือหลังอัศริ | ก่อนหรือหลังมัฆริบ | หลังตะรอวีหฺหรือก่อนสะหูร |
| 1-30 | 4 หน้า | 4 หน้า | 4 หน้า | 4 หน้า | 4 หน้า |

สุดท้ายนี้ ขอเพียงเรามีความตั้งใจและเต็มที่ไปกับมัน แน่นอนว่าการเคาะตัมอัลกุรอานก็ไม่ใช่เรื่องที่ยากอีกต่อไป โดยเฉพาะการใช้โอกาสของเดือนเราะมะฎอนมาเป็นช่วงเวลาที่เราจะคืนดีกับอัลกุรอาน เพราะเราไม่รู้ว่าเราะมะฎอนในปีหน้า เราจะมีโอกาสใช้ชีวิตต่อไปอีกหรือไม่

ขอการสดุดีแห่งอัลลอฮฺและความสันติสุขปลอดภัยจงมีแด่ผู้เป็นศาสนทูตที่ประเสริฐที่สุดและเป็นผู้นำของเรานั่นคือท่านนบีมุฮัมมัด และบรรดาเครือญาติตลอดจนบรรดาเศาะหาบะฮฺของท่านทุกคน

และการสรรเสริญทั้งหลายเป็นสิทธิของอัลลอฮฺ ผู้ทรงอภิบาลแห่งสากลโลก

